Comunicat sobre la Setmana Taurina de Llíria
16 de setembre de 2021

L'excepcional situació per la crisi sanitària de la COVID ha provocat un canvi en el funcionament normal de les nostres vides i, òbviament, en la celebració dels nostres tradicionals actes festius que hem hagut de suspendre o adaptar a les circumstàncies actuals.

Amb motiu de la voluntat de les associacions i federacions de penyes taurines de Llíria de reprendre la Setmana Taurina que té lloc el mes d'octubre A la nostra localitat, l'Ajuntament ha realitzat diverses reunions amb els seus representants per a buscar solucions concordes a la normativa actual, i que passem a resumir a continuació:

\-Reunió del 30 de juliol de 2021:

En la mateixa es va recordar que els actes festius organitzats en els mesos d'agost i setembre per l'Ajuntament de Llíria i les confraries s'havien suspés o modificat en el seu format com ho hem conegut tradicionalment.

Per això, el Consistori va manifestar l'opinió d'anar en la mateixa línia que la resta de festivitats i d'actuar amb prudència en els possibles actes de la Setmana Taurina, per la qual cosa es va emplaçar a les penyes taurines a realitzar les seues propostes per a ser estudiades en següents encontres.

En esta primera reunió també es va traslladar que per la situació actual, on ha de prevaldre la seguretat sanitària i la mobilitat de les persones, amb tranquil·litat i llibertat per a poder passejar o anar a casa amb distàncies de seguretat, el recinte amb cadafals a la plaça Major no era factible i per tant caldria buscar altres ubicacions alternatives que compliren estos requisits.

Igualment, es va comunicar que els organitzadors de l'esdeveniment serien les pròpies penyes taurines i que l'Ajuntament seria col·laborador, com habitualment fa, amb la despesa de les assegurances i les ambulàncies o sufragant un altre tipus d'activitats, com a conferències o similars, tal com es va fer l'any anterior.

\-Reunió del 2 de setembre de 2021:

Les dues entitats d'agrupacions de penyes taurines de Llíria van presentar els seus respectius projectes per a realitzar bous a Llíria de manera separada i independent.

En esta reunió, els representants de la Federació de Penyes Taurines de Llíria van manifestar que la seua alternativa era celebrar els festejos en una plaça portàtil a la plaça Major. Este aspecte, que ja s'havia apuntat en la primera reunió, no era viable perquè a més no compleix la reglamentació existent en el Decret 31/2015 de 6 de març del Consell, pel qual s'aprova el Reglament de festejos taurins tradicionals en la Comunitat Valenciana i que en el seu article 51 de l'Arena indica que les places portàtils que presenten un perímetre rectangular o quadrangular hauran de permetre inscriure a l'interior un cercle amb un diàmetre mínim de 30 metres, aspecte que no es compleix a la plaça Major.

Per part seua, la Unió d’Associacions Culturals Taurines de Llíria, aporta en el seu projecte una ubicació alternativa que compleix amb estos requisits. Pel que en estos moments, és esta entitat la que està treballant per a organitzar la Setmana Taurina al mes d'octubre, concorde a la reglamentació actual.

Finalment, l'Ajuntament de Llíria vol recordar que per a la celebració dels festejos taurins, la que autoritza expressament la seua realització és la Direcció General de la Conselleria competent en matèria d'espectacles, establiments públics i activitats recreatives.

I que per a la seua autorització està en vigor hui dia la Resolució de 17 de juliol de 2020 de la Conselleria de Sanitat Universal i Salut Pública, de modificació i adaptació de mesures addicionals i complementàries de l'Acord de 19 de juny, del Consell, sobre mesures de prevenció front de la COVID-19.